În 1640 Atanasie a devenit egumen al Mănăstirii Sf. Simeon Stâlpnicul din Brest-Litovsk. Începând de atunci, el a pledat împotriva prozelitismului catolic și a Uniunii de la Brest (1596). În anul 1643 a vorbit în Seimul Polonez (parlament) în favoarea ortodoxiei și împotriva Uniunii de la Brest. A fost considerat nebun și, ca urmare, a fost arestat și destituit din funcțiile sale monahale. Autoritățile poloneze l-au trimis sub pază la Kiev, dar mitropolitul Petru Movilă al Kievului l-a retrimis la Brest-Litovsk. Atanasie a continuat să protesteze împotriva acțiunilor de prozelitism catolic și a fost arestat din nou în 1646, dar a fost eliberat un an mai târziu. În 1648 cazacii ucraineni au declanșat un război de eliberare de sub dominația poloneză (cunoscut ca Răscoala lui Hmelnițki). Acuzat de legături cu rebelii, ieromonahul Atanasie a fost arestat, torturat și executat. Rămășițele sale pământești au fost găsite pe 20 iulie 1649, care este comemorată uneori ca zi alternativă de prăznuire.